Baselgias sco emprendistas da la Viafier

Da Gisula Tscharner

Quels da las Viasfier federalas han chattà la storta, quels da la Baselgia vadaisa betg. Jau manegel: La storta sociala, la metoda da spendrar las plazzas e dad egualisar las cundiziuns da lavur e quai en in senn umanitar e cristifidaivel, pelvair!

En la Pressa evangelica da questa primavaira hai jau legì la novitad orribla che las plazzas da plevons/-essas en il chantun da Vad vegnian eliminadas per ina buna terza. Quai vul dir che 70 enfin 80 famiglias preditgantas vegnan quasi a star sin la strada, stuend tschertgar in’auter bugliac finanzial per surviver. Il rest da las plazzas stat sin 100%; quellas plazzas èn damai surpajadas, perquai che la paja da preditgantAs è dapertut lunsch sur il minimum d’existenza.

Quant tschorv! Quant asocial! Quai è la metoda brutala da las pliras interpraisas: Reducir il dumber da las plazzas e laschar las plazzas restantas sin 100 enfin 120%. Lura datti be anc: “Tut u nagut”. Questa via ans maina enavos en il feudalissem dal medieval.

Ulteriuramain lascha il clerus evangelic vadais passar la schanza da crear in nov model da pastoraziun, numnadamain la pussaivladad da lavurar dasperas anc insatge auter, “normal”-profan. Tras quai fissan vegnids lavureras e lavurers spirituals finalmain in pau pli datiers a la vita da mintgadi reala da lur muvel...

La direcziun da la Viafier perencunter ha declerà da curt en la publicitad ch’ella è pronta da stgaffir 200 plazzas novas. Per realisar quai fa basegn ina reducziun da las uras da lavur (ca. 6 uras/emna) per las ulteriuras emploiadas en general. Ord quai resulta consequentamain ina reducziun da paja per tuts (speranza che questa disposiziun pertutgia er il cader!). Però: Nagins u segir fitg paucs ston perder la plazza, ed ils daners èn repartids pli gulivamain. 

Da quai savessan bleras interpraisas emprender ina massa. Surtut las baselgias che pretendan da defender l’engaschament social. Davart la Baselgia evangelica dal Grischun n’hai jau fin ussa betg anc udì u legì da mesiras sco en il chantun da Vad. Ed igl è da sperar che, en la medema situaziun finanziala, la Baselgia grischuna prendia sco exempel la Viafier u las metodas da pastoraziun spirituala dals emprims tschientaners p. Cr., e gea betg la baselgia-sora da la Svizra franzosa!